b"\n_START_ARTICLE_\nFran\xc3\xa7ois Jacob\n_START_SECTION_\nTinere\xc8\x9bea \xc8\x99i familia\n_START_PARAGRAPH_\nN\xc4\x83scut la 17 iunie 1920 la Nancy, \xc3\xaentr-o familie de origine evreiasc\xc4\x83, Fran\xc3\xa7ois Jacob a fost fiul unic al lui Simon Jacob \xc8\x99i al Th\xc3\xa9r\xc3\xa8sei Franck (decedat\xc4\x83 \xc3\xaen iunie 1940). Bunicul s\xc4\x83u matern, Albert Franck (1868-1936, \xc3\x89cole polytechnique promo\xc8\x9bia 1887), a fost \xe2\x80\x9eprimul evreu care a ajuns la gradul de general de corp de armat\xc4\x83\xe2\x80\x9d.\n_START_SECTION_\nAngajarea \xc3\xaen cel de-al Doilea R\xc4\x83zboi Mondial\n_START_PARAGRAPH_\nDup\xc4\x83 studiile la Liceul Carnot din Paris s-a \xc3\xaenscris la Facultatea de Medicin\xc4\x83 din Paris cu inten\xc8\x9bia de a deveni chirurg. \xc8\x98i-a \xc3\xaentrerupt studiile de medicin\xc4\x83 \xc3\xaenainte de sf\xc3\xa2r\xc8\x99itul celui de-al doilea an: \xc3\xaen iunie 1940 a p\xc4\x83r\xc4\x83sit Fran\xc8\x9ba pentru a se al\xc4\x83tura For\xc8\x9belor Franceze Libere la Londra. \xc3\x8en calitate de ofi\xc8\x9ber al Serviciului de S\xc4\x83n\xc4\x83tate al Armatei (Service de sant\xc3\xa9 des arm\xc3\xa9es) a participat la opera\xc8\x9biile militare din Fezzan \xc8\x99i Tripolitana (Libia), precum \xc8\x99i \xc3\xaen Tunisia, unde a fost r\xc4\x83nit. A trecut ulterior \xc3\xaen a doua divizie blindat\xc4\x83. \xc3\x8en timpul campaniei din Normandia \xc3\xaen august 1944 a fost din nou r\xc4\x83nit, de data aceasta serios, trebuind s\xc4\x83-\xc8\x99i petreac\xc4\x83 urm\xc4\x83toarele \xc8\x99apte luni la spitalul militar Val-de-Grace._NEWLINE_Dup\xc4\x83 r\xc4\x83zboi, \xc8\x99i-a finalizat studiile medicale la Paris, unde a ob\xc8\x9binut titlul de doctor \xc3\xaen 1947 cu o tez\xc4\x83 despre propriet\xc4\x83\xc8\x9bile tirotricinei, un antibiotic pentru uz local care fusese izolat \xc3\xaen 1939 de c\xc4\x83tre Ren\xc3\xa9 Dubos \xc8\x99i care fusese primul antibiotic comercializat. \xc3\x8en acela\xc8\x99i an s-a c\xc4\x83s\xc4\x83torit cu pianista Lise Bloch, cu care a avut patru copii: Pierre, care a devenit filozof, gemenii Laurent \xc8\x99i Odile (fondatoarea Editurii Odile Jacob) \xc8\x99i Henri. V\xc4\x83duv, s-a c\xc4\x83s\xc4\x83torit cu a doua sa so\xc8\x9bie, Dr. Genevi\xc3\xa8ve Barrier, fondatoarea Serviciului de Ajutor Medical de Urgen\xc8\x9b\xc4\x83 (Service d'aide m\xc3\xa9dicale urgente - SAMU) din Paris._NEWLINE_Umanist, el a semnat, \xc3\xaempreun\xc4\x83 cu al\xc8\x9bi laurea\xc8\x9bi ai Premiului Nobel, un apel cer\xc3\xa2nd ca o delega\xc8\x9bie a Comitetul pentru Drepturile Copilului al ONU s\xc4\x83-i fac\xc4\x83 o vizit\xc4\x83 unui copil tibetan, Gendhun Choekyi Nyima, aflat \xc3\xaen arest la domiciliu din 1995 \xc3\xaen China, recunoscut ca cel de-al unsprezecelea Panchen Lama de c\xc4\x83tre al paisprezecelea Dalai Lama, Tenzin Gyatso.\n_START_SECTION_\nCariera \xc8\x99tiin\xc8\x9bific\xc4\x83\n_START_PARAGRAPH_\nR\xc4\x83nile din r\xc4\x83zboi fiind prea grave pentru a-i permite s\xc4\x83 practice chirurgia, p\xc3\xa2n\xc4\x83 \xc3\xaen 1950 a lucrat \xc3\xaen alte domenii, an \xc3\xaen care a intrat la Institutul Pasteur din Paris lucr\xc3\xa2nd sub conducerea lui Andr\xc3\xa9 Lwoff._NEWLINE_\xc3\x8en 1956 a fost numit director al laboratorului iar \xc3\xaen 1960 \xc8\x99ef al serviciului de genetic\xc4\x83 celular\xc4\x83 care tocmai se instalase la Institutul Pasteur din Paris din Paris. \xc3\x8en 1964 \xc3\xaei este atribuit\xc4\x83 catedra de genetic\xc4\x83 celular\xc4\x83 de la Coll\xc3\xa8ge de France, catedr\xc4\x83 special creat\xc4\x83 pentru el._NEWLINE_Fran\xc3\xa7ois Jacob a fost membru str\xc4\x83in al urm\xc4\x83toarelor academii: Academia Regal\xc4\x83 Danez\xc4\x83 de \xc8\x98tiin\xc8\x9be \xc8\x99i Litere, Academia American\xc4\x83 de Arte \xc8\x99i \xc8\x98tiin\xc8\x9be, Academia Na\xc8\x9bional\xc4\x83 de \xc8\x98tiin\xc8\x9be (SUA), American Philosophical Society, Royal Society din Londra, Academia Regal\xc4\x83 de Medicin\xc4\x83 din Belgia, Academia de \xc8\x98tiin\xc8\x9be, New York, Academia Interna\xc8\x9bional\xc4\x83 de Istoria \xc8\x98tiin\xc8\x9bei, Academia de \xc8\x98tiin\xc8\x9be a Ungariei, Academia Regal\xc4\x83 de \xc8\x98tiin\xc8\x9be fizice \xc8\x99i naturale din Spania. Este doctor honoris causa al urm\xc4\x83toarelor universit\xc4\x83\xc8\x9bi: Universitatea din Chicago, Mount Sinai Medical Center din New York, Universitatea Humboldt din Berlin, Institutul Weizmann din Israel, Universitatea Rockefeller din New York, Universitatea Oxford, Universitatea Harvard, universit\xc4\x83\xc8\x9bile din Bruxelles, Barcelona, Roma, Lisabona, Bologna, Atena, Creta, Montreal, Valencia, Madrid, Istanbul.\n_START_SECTION_\nPrincipalele lucr\xc4\x83ri \xc8\x99tiin\xc8\x9bifice\n_START_PARAGRAPH_\n\xc3\x8en 1951 \xc8\x99i-a terminat studiile de biologie \xc8\x99i \xc3\xaen 1954 \xc8\x99i-a sus\xc8\x9binut doctoratul \xc3\xaen biologie la Sorbona consacrat lizogeniei bacteriene (adic\xc4\x83 starea unei bacterii av\xc3\xa2nd integrat \xc3\xaen genom materialul genetic al unui virus bacteriofag) \xc8\x99i conceptului de provirusuri (un provirus sau profag este numele dat la genomului dormant al unui bacteriofag integrat \xc3\xaen cel al bacteriei gazd\xc4\x83). \xc3\x8en aceast\xc4\x83 lucrare el a descris, \xc3\xaen special, consecin\xc8\x9bele biochimice ale muta\xc8\x9biilor punctiforme \xc3\xaen genomul bacterian. Astfel, el a reu\xc8\x99it s\xc4\x83 explice rezisten\xc8\x9ba bacteriilor la profagi prin existen\xc8\x9ba unor mecanisme genetice care pot reduce activitatea genelor profagilor._NEWLINE_\xc3\x8en 1954 a \xc3\xaenceput o colaborare fructuoas\xc4\x83 de mai mul\xc8\x9bi ani cu Elie Wollman, colaborare care le-a permis celor doi s\xc4\x83 \xc3\xaen\xc8\x9beleag\xc4\x83 mai bine leg\xc4\x83turile \xc8\x99i rela\xc8\x9biile dintre materialul genetic al bacteriei \xc8\x99i cel al profagului precum \xc8\x99i procesul de conjugare \xc3\xaentre bacterii. \xc3\x8empreun\xc4\x83 au elaborat mai multe teorii noi pentru a explica schimbul de gene \xc3\xaentre bacterii \xc3\xaen timpul conjug\xc4\x83rii \xc8\x99i a demonstra structura circular\xc4\x83 a cromozomului bacterian \xc8\x99i prezen\xc8\x9ba de plasmide. Rezultatele lor au fost publicate \xc3\xaen cartea Sexualitatea \xc8\x99i genetica bacteriilor._NEWLINE_\xc3\x8en 1958, asem\xc4\x83n\xc4\x83rile remarcabile dintre lizogenie \xc8\x99i posibilitatea de a induce sinteza de lactaz\xc4\x83 (o enzim\xc4\x83 care realizeaz\xc4\x83 degradarea lactozei) la anumite bacterii au permit lui Fran\xc3\xa7ois Jacob \xc8\x99i Jacques Monod elucidarea mecanismelor genetice responsabile de schimbul de gene \xc3\xaentre bacterii. Aceste schimburi confer\xc4\x83 propriet\xc4\x83\xc8\x9bi noi bacteriilor permi\xc8\x9b\xc3\xa2ndu-le, de exemplu, sintetiza de proteine. Astfel, ei au descoperit operonul lactoz\xc4\x83 la bacteria Escherichia coli, descoperire care a revolu\xc8\x9bionat \xc3\xaen\xc8\x9belegerea mecanismelor de regulare a expresiei genelor la bacterii \xc8\x99i care a fost la originea dezvolt\xc4\x83rii ingineriei genetice. \xc3\x8en concluzia acestor lucr\xc4\x83ri, Jacob \xc8\x99i Monod au pus la punct un model care descrie interac\xc8\x9biunea diferitelor tipuri de gene \xc8\x99i proteine \xc3\xaen timpul transcrip\xc8\x9biei acidului ribonucleic (ARN)._NEWLINE_A fost membru al Centrului Royaumont pentru o \xc8\x98tiin\xc8\x9b\xc4\x83 a omului (Centre Royaumont pour une Science de l\xe2\x80\x99Homme).\n_START_SECTION_\nCeremonia prev\xc4\x83zut\xc4\x83 cu ocazia decesului\n_START_PARAGRAPH_\nOnoruri militare i-au fost aduse pe 24 aprilie 2013 \xc3\xaen Curtea de Onoare de la H\xc3\xb4tel des Invalides din Paris \xc3\xaen prezen\xc8\x9ba Pre\xc8\x99edintelui Republicii Franceze."